
PARLAMENTUL ROMÂNIEI
CAMERA DEPUTAŢILOR
COMISIA PENTRU CONSTITUȚIONALITATE
COMISIA JURIDICĂ, DE DISCIPLINĂ ȘI IMUNITĂȚI
Nr. 4c-23/72/2021

Nr.4c-11/445/2018

	


                                                                                          Bucureşti, 20.04.2021
BIROULUI PERMENENT
AL

CAMEREI DEPUTAȚILOR
Vă înaintăm, alăturat, RAPORTUL COMUN asupra Legii pentru modificarea şi completarea Legii nr. 286/2009 privind Codul penal, aflată în procedură de reexaminare, ca urmare a Deciziei Curții Constituționale nr.679 din 30 septembrie 2020, publicată în Monitorul Oficial al României, Partea I, nr.1046 din 9 noiembrie 2020, transmisă cu adresa nr. PL.x 286/2018/2021 din 24 februarie 2021.
	               P R E Ş E D I N T E

             Ringo DĂMUREANU
	P R E Ş E D I N T E


Mihai-Alexandru BADEA

                                                                                                         Bucureşti, 20.04.2021
                                                                                                         PLx 286/2018/2021 
RAPORT COMUN
asupra Legii pentru modificarea şi completarea Legii nr. 286/2009 
privind Codul penal
În conformitate cu prevederile art.135 din Regulamentul Camerei Deputaţilor, republicat, cu modificările şi completările ulterioare, Comisia pentru constituționalitate şi Comisia juridică, de disciplină și imunități au fost sesizate cu reexaminarea Legii pentru modificarea şi completarea Legii nr. 286/2009 privind Codul penal, aflată în procedură de reexaminare, ca urmare a Deciziei Curții Constituționale nr.679 din 30 septembrie 2020, publicată în Monitorul Oficial al României, Partea I, nr.1046 din 9 noiembrie 2020, transmisă cu adresa nr. PL.x 286/2018/2021 din 24 februarie 2021.
Propunerea legislativă, în forma iniţială, a avut ca obiect de reglementare majorarea limitelor de pedeapsă pentru infracţiunile prevăzute de dispoziţiile art.214 alin.(1) - Exploatarea cerşetoriei, ale art.215 - Folosirea unui minor în scop de cerşetorie, precum şi ale art.216 - Folosirea serviciilor unei persoane exploatate, toate din Codul penal.

În forma adoptată de Camera Deputaţilor la data de 17 iunie 2020, au fost incluse amendamentele propuse de membrii Comisiei juridice, de disciplină şi imunităţi, dintre care primele două amendamente vizează modificări inerente impuse de normele de tehnică legislativă, iar cel de-al treilea constă în completarea prevederilor art. 100 din Codul penal prin introducerea, într-un nou alineat, a soluţiei legislative referitoare la excluderea de la beneficiul acordării liberării condiţionate în cazul condamnatului aflat în executarea unei pedepse pentru săvârşirea uneia sau a mai multora dintre faptele prevăzute de dispoziţiile art. 188, art. 189, art. 214-216, art. 218-221, art. 234 şi art. 236 din Codul penal.
Această Lege, adoptată de Parlamentul României, cu respectarea prevederilor art.75 și ale art.76 alin (1) din Constituția României, republicată a fost transmisă spre promulgare Președintelui României la data de 22 iunie 2020.

Înalta Curte de Casație și Justiție a trimis în data de 19 iunie 2020 Curții Constituţionale o sesizare de neconstituționalitate referitoare la prevederile Legii pentru modificarea şi completarea Legii nr. 286/2009 privind Codul penal.
Curtea Constituțională a pronunațat Decizia nr.679 din 30 septembrie 2020, publicată în Monitorul Oficial al României, Partea I, nr.1046 din 9 noiembrie 2020, prin care admite obiecția de neconstituționalitate formulată și constată că dispozițiile Legii pentru modificarea şi completarea Legii nr. 286/2009 privind Codul penal sunt neconstituționale în ansamblul lor.
Prin Decizia nr.679/2020, Curtea a statuat că: "Legea pentru modificarea şi completarea Legii nr. 286/2009 privind Codul penal este neconstituţională în ansamblul său, întrucât încalcă prevederile constituţionale ale art. 61 alin. (2) referitor la structura Parlamentului şi ale art. 75 privind sesizarea Camerelor.”

În jurisprudenţa sa, Curtea a interpretat în mai multe rânduri dispoziţiile art. 147 alin. (2) din Constituţie şi a distins în privinţa efectelor pe care le produce decizia sa de constatare a neconstituţionalităţii unor dispoziţii din lege înainte de promulgare şi decizia de constatare a neconstituţionalităţii unei legi în ansamblul său. Cu referire la cea de-a doua situaţie menţionată, Curtea a statuat, de principiu, că pronunţarea unei astfel de decizii are un efect definitiv cu privire la acel act normativ, consecinţa fiind încetarea procesului legislativ în privinţa respectivei reglementări. Astfel, prin Decizia Curţii Constituţionale nr.679/2020, Curtea a precizat că  ”în ceea ce priveşte efectele deciziei prin care Curtea, în cadrul controlului anterior promulgării, constată neconstituţionalitatea unei legi în ansamblul său, iar nu doar a unor dispoziţii din cuprinsul acesteia, Curtea reţine că - în temeiul prevederilor art. 147 alin. (4) din Legea fundamentală şi având în vedere jurisprudenţa sa în materie - Parlamentului îi revine obligaţia de a constata încetarea de drept a procesului legislativ, ca urmare a constatării neconstituţionalităţii legii în integralitatea sa. Curtea a arătat în jurisprudenţa sa că situaţia determinată de constatarea neconstituţionalităţii legii în ansamblul său are efect definitiv cu privire la acel act normativ, consecinţa fiind încetarea procesului legislativ în privinţa respectivei reglementări (Decizia nr. 619 din 11 octombrie 2016, publicată în Monitorul Oficial al României, Partea I, nr. 6 din 4 ianuarie 2017, Decizia nr. 139 din 13 martie 2019, publicată în Monitorul Oficial al României, Partea I, nr. 336 din 3 mai 2019, paragraful 88, şi Decizia nr. 155 din 6 mai 2020, citată anterior, paragraful 79).
În urma reexaminării, Legea a fost respinsă de către Senat, în calitate de primă Cameră sesizată, în şedinţa din 22 februarie 2021.
Potrivit prevederilor art. 75 din Constituția României, republicată și ale art.91    alin (9) pct.2 din Regulamentul Camerei Deputaților, republicat, cu modificările şi completările ulterioare, Camera Deputaților este Cameră Decizională.
În conformitate cu prevederile art. 61 și 63 din Regulamentul Camerei Deputaților, republicat, cu modificări și completări, membrii celor două comisii au dezbătut legea supusă reexaminării în ședințe separate.
În urma dezbaterilor şi a opiniilor exprimate asupra Legii pentru modificarea şi completarea Legii nr.286/2009 privind Codul penal, în şedinţa desfășurată în sistem mixt (fizic/online) din 1 aprilie 2021, membrii Comisiei juridice, de disciplină și imunități au hotărât, cu unanimitate de voturi, să propună plenului respingerea Legii pentru modificarea și completarea Legii nr.286/2009 privind Codul penal, aflată în procedură de reexaminare, ca urmare a Deciziei Curții Constituționale nr. 679 din 30 septembrie 2020, publicată în Monitorul Oficial al României, Partea I, nr. 1046 din 9 noiembrie 2020.
Membrii Comisiei pentru constituționalitate au examinat Legea și documentele anexate, în ședința din data de 20 aprilie 2021. 
Din numărul total de 13 membri ai Comisiei pentru constituționalitate au participat la şedinţă 7 deputaţi.
În urma dezbaterilor, membrii comisiei au analizat Legea aflată în procedură de reexaminare și documentele anexate, raportul preliminar întocmit de Comisia juridică, de disciplină și imunități și au hotărât cu unanimitate de voturi, respingerea Legii pentru modificarea şi completarea Legii nr. 286/2009 privind Codul penal. 
Membrii celor două comisii propun plenului Camerei Deputaților respingerea Legii pentru modificarea şi completarea Legii nr. 286/2009 privind Codul penal. 
În raport cu obiectul și conținutul său, actul normativ face parte din categoria legilor organice.
	   P R E Ş E D I N T E
               Ringo DĂMUREANU
	                  P R E Ş E D I N T E

 Mihai-Alexandru BADEA


	 S E C R E T A R

Laurenţiu-Nicolae CAZAN

	S E C R E T A R

         Cristian-Tudor BĂCANU
 



Consilier parlamentar,






Consilier parlamentar, Paul Șerban
Roxana David


Silvia Olaru

